  Наталья Тетерина Ижкарысь техникая кун университетын 15 устоез дышетскисьёс Капчи атлетикая 15-тӥ калыккуспо бызьылонъёсы пыриськозы. Вормон нуналлы сӥзем но сяме пыӵам Ижкар — Минск — Брест — Ижкар пробеглы 4-тӥ куартолэзе кутскон сётозы, ивортэ университетлэн пресс-службаез. Михаил Калашников нимо ИжГТУ-ысь 15 тужгес усто студентъёсын но вузлэн ректореныз Валерий Граховен делегация 10 нунал куспын пусйымон каръёстӥ-геройёстӥ ортчоз Ижкарысь техникая кун университетлэн пресс-службаезКузь сюрес вылэ потон азьын «Интеграл» дворец вӧзысь Михаил Калашниковлэн синпелетэз дорын митинг но сяська понон ортчоз. Собере спортсменъёс Ижкарысь Ялан ӝуась тыл доры дугдылозы, озьы ик та нуналэ Пичи Пургае, Можга каре но Алнаше пыраны чакламын. Кызьы шуэмын ивортонын, 5-тӥ куартолэзе ИжГТУ-ысь делегация Нижний Новгородэ вуоз но Ростислав Алексеев нимо техникая кун университетлэн митингаз пыриськоз. 8-тӥ куартолэзе асьме студентъёс Минскысь Данлык курган доры сяська понозы. Вормон нуналэз Ижкарысь вузын дышетскисьёс Белоруссиын пусъёзы, нош 10-тӥ куартолэзе Брестысь крепосте экскурсия чакламын. Ижкаре Удмуртиысь делегация 13-тӥ куартолэзе вуоз. Пусъем, Калыккуспо бызьылонлэн радлыкез арлы быдэ вошъяське: одӥгаз Ижкарысь студентъёс Минске бызё, мукет аре — Минскысь дышетскисьёс Удмуртилэн шоркараз вуо. ВАТСАН Ижкарысь механикая институтлэн (али ИжГТУ) Капчи атлетикая нырысетӥ тулыс бызьылонэз 1977-тӥ арын оштолэзе радъяськиз. Вузлэн азьвыл ректорез Алексей Липанов Вормон нуналлы сӥзем спортъя ужрад ортчытыны малпанэз Москваысь Бауман нимо техникая кун университетлэсь адӟем кариз. Со дырысен котькуд ар Ижкарысь студентъёс одӥгаз каре-герое вуылӥзы.  Перестройка дыръя бызьылонъёс ортчытъяны вунэм сямез 2003-тӥ арын улӟытӥзы. Ижкарысь кун но Белоруссиысь йӧскалык техникая университетъёслэн ректоръёссы нырысетӥзэ калыккуспо бызьылон радъяны ӵектӥзы. Вормонлы сӥзем Ижкар — Минск пробег 2-тӥ куартолэзе 2003-тӥ арын кутскиз. Кунгожын Удмуртиысь студентъёс борды Белоруссиысь йӧскалык техникая университетын дышетскисьёс итӥськизы. Огазеям команда 9-тӥ куартолэзе Минске вуиз. Тегъёс: Спорт ИжГТУ Ижкар Удмуртия студентъёс Мерлык ВормонНунал БыдӟымАтыкайож капчиатлетика  